Ramil Belyaev

**Ramil Faritovich Belyaev** (s. 1978 Nižni Novgorodin alue) on Suomen Islam-seurakunnan imaami. Hän on akateemiselta koulutukseltaan filosofian tohtori.

Belyaev syntyi tataariperheeseen Nižni Novgorodin alueen kylässä *[[Safadžai]]*. Hän muutti Suomeen vuonna 2004 ja on siitä saakka toiminut Suomen Islam-seurakunnan imaamina. Belyaev kouluttautui imaamiksi Moskovassa ja työskenteli ennen Suomeen tuloaan imaamina Moskovan alueen Kolomnan kaupungissa.

Belyaev alkoi opiskella Suomen tataarien historiaa Kolomnan pedagogisen instituutin historian osastolla ja jatkoi Helsingin yliopistossa, jossa hän teki vuonna 2017 samaisesta aiheesta historian väitöskirjansa. Belyaevin väitöskirjaan pohjautuva tataarien historiakirja julkaistiin venäjänkielisenä sekä sittemmin myös turkiksi. Kun Alexander Stubb tapasi Turkin presidentti Recep Tayyip Erdoğanin lokakuussa 2024, osallistui hän samalla Belyaevin turkiksi käännetyn kirjan julkistustilaisuuteen Ankarassa. Belyaev itse tapasi Erdoğanin vuonna 2010 kun tämä vieraili islam-seurakunnan tiloissa.

Belyaev on ottanut osaa uskonnollisiin keskusteluihin Suomessa. Hän on muun muassa alleviivannut uskontojen välisen dialogin ja rauhan tärkeyttä. Kesäkuussa 2025 Belyaev esitteli muslimien ja juutalaisten yhteistä historiaa Suomenlinnassa maassa vierailevalle kansainväliselle Muslim Jewish Leadership Council -järjestölle. 

Belyaev on hadži, eli hän on suorittanut pyhiinvaelluksen Mekkaan.

## Näkemyksiä
Belyaev on sanonut, että muslimien Suomessa tulisi kunnioittaa maan lakia, mutta vastavuoroisesti olisi hyvä ymmärtää, että islamissa on omat lakinsa, jotka ovat tärkeitä muslimeille. Belyaevin mukaan "kannattaisi puhua imaamien kanssa asioista, joita ei ole sanottu Suomen laissa, mutta ovat ajankohtaisia muslimivähemmistöille". 

Belyaevin mielestä imaamikoulutuksen järjestäminen Suomessa voisi olla hyvä idea, jotta imaamit saisivat paremman kosketuksen suomalaiseen kulttuuriin ja historiaan.

Belyaev ei näe radikaalia islamia isona uhkana Suomessa, mutta kokee tärkeäksi välittää ihmisille mitä "todellinen islam" on, jottei syntyisi ääritulkintoja. Hänen mielestään medialla on suuri vastuu siinä, miten islam mielletään uskontona. Belyaev on ilmaissut mediassa esiintyvän kaksoisstandardia siinä, miten muslimien uskontotausta tuodaan esiin kielteisenä pidettyjen asioiden yhteydessä, kun taas vastaava ei hänen mukaansa toistu kristittyjen kohdalla. Hän on korostanut, että osa muslimien tavoista on kulttuurisidonnaisia eikä välttämättä keskeisiä islaminuskon vaatimuksia – esimerkkeinä kunniamurhat ja burkan käyttö.

Belyaev suhtautuu negatiivisesti burkan ja niqabin kieltämiseen Suomessa. Se saattaisi hänen mukaansa aiheuttaa niitä käyttävien naisten syrjäytymisen yhteiskunnasta. Hän kokee sen myös marginaalisena ilmiönä.

## Teoksia
Kirjallisuutta

* *Татары Финляндии – история, интеграция, сохраненне идентичности*. ТДИ. 2019, Kazan. 
* *Ramazan ayätläre = Ramadanin jakeet. I.* Suomen Islam-seurakunta. 2018, Helsinki. 
* *Sürälär häm doalar II*. Suomen Islam-seurakunta. 2017, Helsinki. 
* *Sürälär häm doalar I*. Suomen Islam-seurakunta. 2016, Helsinki. 
Dokumentteja

* *Pyhä perintö* */ İzge miras*, 2014.
* *Moskeijaan johtanut tie,* 2012.

## Huomautuksia

## Lähteet

## Aiheesta muualla
* Ramil Belyaev - University of Helsinki
* Ramil Belyaev - Youtube